



Parlamentul  României

Camera  Deputaţilor

	Comisia pentru agricultură, silvicultură, industrie alimentară şi servicii specifice
Bucureşti, 14.05.2015

Nr. 4c-4/181
	
	Comisia pentru mediu şi echilibru ecologic
Bucureşti, 14.05.2015

Nr. 4c-27/12


                              Către,

Biroul Permanent al

Camerei  Deputaţilor

Vă înaintăm, alăturat, raportul comun asupra proiectului de Lege privind accesul la resursa de lemn pentru firmele mici şi mijlocii, trimis Comisiei pentru mediu şi echilibru ecologic şi Comisiei pentru agricultură, silvicultură, industrie alimentară şi servicii specifice, spre dezbatere în fond, cu adresa nr.Plx.52 din 16 februarie 2015.


          PREŞEDINTE,                              PREŞEDINTE,

       Nini SĂPUNARU                       Carmen Ileana MOLDOVAN                                       

RAPORT  COMUN

asupra proiectului de Lege privind accesul la resursa de lemn pentru firmele mici şi mijlocii
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice şi Comisia pentru mediu şi echilibru ecologic au fost sesizate, spre dezbatere în fond, cu proiectul de Lege privind accesul la resursa de lemn pentru firmele mici şi mijlocii, transmis cu adresa nr. PLx.52 din 16 februarie 2015 şi înregistrat cu nr. 4c-4/55/17.02.2015, respectiv cu nr. 4c-27/12/17.02.2015 .
Proiectul de lege are ca obiect de reglementare stabilirea ca din volumul maxim anual ce se poate recolta din pădurile proprietate publică a statului un procent de 20% să facă obiectul vânzării prin licitaţie şi negociere exclusiv către societăţile comerciale care au un volum anual atestat spre exploatare de până la 5000 metri cubi masă lemnoasă.
Proiectul de Lege a fost adoptat de Senat în şedinţa din 12 februarie 2015.

Camera Deputaţilor este Camera Decizională potrivit prevederilor art.75 alineatele (1) şi (3) din Constituţia României, republicată şi ale art.92 din Regulamentul Camerei Deputaţilor, republicat.
În conformitate cu prevederile art.61 şi art.63 din Regulamentul Camerei Deputaţilor, republicat, comisiile sesizate în fond au examinat proiectul de lege, sus menţionat, în şedinţă comună în data de 12 mai 2015. 
La dezbateri au fost prezenţi din partea Comisiei pentru mediu şi echilibru ecologic 19 deputaţi din totalul de 20 membri ai Comisiei, iar din partea Comisiei pentru agricultură, silvicultură, industrie alimentară şi servicii specifice 35 deputaţi din totalul de 36 membri ai Comisiei.
La întocmirea prezentului raport comun, Comisiile au avut în vedere: 

- avizul favorabil al Consiliului Legislativ (nr.721/23.06.2014);

- avizul negativ al Comisiei pentru industrii şi servicii (nr.4c-3/38/2015);

- punctul de vedere negativ al Guvernului (nr.2103/22.10.2014).
În urma examinării proiectului de Lege şi a opiniilor exprimate,  membrii comisiilor au hotărât, cu unanimitate de voturi, să propună Plenului Camerei Deputaţilor respingerea proiectului de Lege privind accesul la resursa de lemn pentru firmele mici şi mijlocii, din următoarele motive:
· restricţionarea accesului unor operatori economici la resursele de materii prime (masă lemnoasă) vândute prin licitaţie sau negociere din pădurile proprietate publică a statului, prin limitarea posibilităţii de participare la licitaţie, impunându-se, totodată, un prag stabilit fără o fundamentare riguroasă, constituie o discriminare sancţionată de Legea concurenţei nr. 21/1996, republicată, cu modificările şi completările ulterioare;

· criteriul de selectivitate, propus de proiectul de lege, pentru cumpărătorii masei lemnoase asigură un avantaj economic din partea statului anumitor societăţi comerciale susceptibil de a avea caracterul unui ajutor de stat.
În raport de obiectul şi conţinutul reglementării, proiectul de Lege face parte din categoria legilor ordinare.

